SKRIFTLIG FORESPØRGSEL E-1184/00

af Cristiana Muscardini (UEN) til Kommissionen

(12. april 2000)

Om: Import af hormonkød fra USA

Kan Kommissionen på baggrund af diskussionerne mellem Den Europæiske Union og USA om det europæiske forbud mod import af kød, der indeholder restmængder af hormoner, og på baggrund af WTO-konferencens sammenbrud oplyse om

1. hvorledes det går med denne sag?

2. hvorvidt EU har fremlagt videnskabeligt belæg for, at anvendelse af hormoner ved kvægopdræt kan have negative virkninger for menneskers sundhed?

3. hvor meget kød, der er importeret fra USA i 1999 og underkastet undersøgelser for at fastslå, om det indeholdt restmængder af hormoner?

Svar afgivet på Kommissionens vegne af David Byrne

(24. juli 2000)

1. På baggrund af observationerne i rapporten fra den relevante appelinstans og på grundlag af et særligt kommissionsmandat har Den Videnskabelige Komité for Veterinærforanstaltninger med henblik på Folkesundheden undersøgt de potentielle risici for menneskers sundhed ved hormonrester i oksekød og kødprodukter og vedtog enstemmigt en udtalelse i april 1999, revideret den 3. maj 2000, som er den seneste og mest omfattende vurdering af risiciene ved de pågældende hormoner. Desuden godkendte og finansierede Kommissionen 17 videnskabelige undersøgelser i begyndelsen af 1998 for at fremskaffe yderligere oplysninger inden for områder såsom toksikologi, misbrug og miljøaspekter. Flere af disse undersøgelser er endnu ikke afsluttet.

I lyset af de seneste videnskabelige resultater vedtog Kommissionen den 24. maj 2000 et forslag til Parlamentets og Rådets direktiv vedrørende definitivt forbud mod anvendelse af estradiol 17 og foreløbig opretholdelse af det nuværende forbud mod de fem andre hormoner. Forslaget er blevet fremsendt til Rådet og Parlamentet.

I april 1999 viste resultaterne af nogle af de 17 undersøgelser, at en del oksekød og slagteaffald, der var importeret fra USA under programmet for hormonfrit kvæg, som USA har iværksat efter aftale med EF som en midlertidig regel, der skal tilgodese EF-bestemmelserne, indeholdt hormonrester og således var i modstrid med EF-bestemmelserne for import af oksekød. Denne rapport medførte, at der blev indført særlige supplerende bestemmelser for importen af oksekød og slagteaffald fra USA, som stadig er gældende, og resulterede i, at USA i september 1999 erstattede programmet for hormonfrit kvæg med programmet for kvæg, der ikke er behandlet med hormoner.

2. I udtalelsen af 30. april 1999 fremkom Den Videnskabelige Komité for Veterinærforanstaltninger med henblik på Folkesundheden med følgende konklusion:

- Hvad angår overdreven indtagelse af hormonrester og metabolitter deraf og i betragtning af hormoners iboende egenskaber og de epidemiologiske resultater, er der identificeret en risiko for forbrugeren med afgørende beviser på forskelligt niveau for de seks vurderede hormoner.

- Særlig hvad angår estradiol 17, tyder en større nylig bevissamling på, at det må betragtes som et komplet carcinogen, da det har både tumorfremkaldende og tumorfremmende virkninger. De foreliggende data muliggør ikke et kvantitativt skøn over risikoen. Hvad angår de fem andre hormoner, muliggør den foreliggende viden ikke et kvantitativt skøn over risikoen til trods for de individuelle toksikologiske og epidemiologiske data, der er beskrevet i rapporten.

- For alle seks hormoners vedkommende kan der forventes endokrine, udviklingsmæssige, immunologiske, neurobiologiske, immunotoksiske, genotoksiske og kræftfremkaldende virkninger, og præpubertale børn er blandt de forskellige mulige risikogrupper den, der giver anledning til størst bekymring. Igen gør de foreliggende data det ikke muligt at foretage et kvantitativt skøn over risikoen.

- I betragtning af hormoners iboende egenskaber og de epidemiologiske resultater kan der ikke fastlægges noget tærskelniveau for nogen af de seks stoffer.

3. I 1999 blev der importeret 4 100 tons fersk, kølet eller frosset oksekød og slagteaffald til EF fra USA. I henhold til Kommissionens beslutning 1999/302/EF af 30. april 1999 skal 100 % af kødsendingerne fra USA underkastes fysisk kontrol: af hver sending udtages der to officielle prøver, som hver undersøges for restkoncentrationer af de xenobiotiske hormoner mldr.